Mette Reissmann (S), 2014-03-14:
I dag behandler vi et beslutningsforslag fra Dansk Folkeparti, som vil betyde, at kriminelle asylansøgere, asylansøgere, der mistænkes for at begå kriminalitet, og alle udlændinge på tålt ophold som udgangspunkt skal gå med elektronisk fodlænke.
Jeg vil gerne indledningsvis takke forslagsstillerne for dette beslutningsforslag, der sætter fokus på et meget vigtigt område, netop hvordan vi gør bedst muligt op med den kriminalitet, som eksisterer blandt udlændinge i Danmark.
Derfor har regeringen også ført en vedvarende nultolerancepolitik over for kriminelle asylansøgere.
Vi har sat handling bag ordene, vi har eksempelvis indført en fast track-ordning, så kriminelle asylansøgere kommer hurtigere igennem systemet med henblik på at komme hurtigere ud af landet, styrket den politimæssige kontrol med asylcentrene, og vi har også øget videoovervågningen af fællesarealerne i Center Sandholm.
Det viser med al tydelighed regeringens nultolerance over for kriminelle asylansøgere, og samtidig er det tiltag, der giver mening.
Det er Socialdemokraternes helt klare holdning, det skal der slet ikke være tvivl om.
Når det er sagt, er der flere grunde til, at Socialdemokraterne ikke kan støtte det her beslutningsforslag.
For det første kan jeg forstå på forslagsstillerne, at man ikke mener, at forslaget strider imod den europæiske menneskerettighedskonvention.
Jeg mener det sådan, at der altså er tale om et ret ubalanceret indgreb i privatlivets fred, der ikke er foreneligt med netop menneskerettighedskonventionen.
Det var også en ting, som justitsministeren var inde på.
Dertil kommer, at der som nævnt allerede er en omfattende indsats sat i værk for at forebygge kriminalitet blandt asylansøgere i Danmark.
Jeg synes, at det er værd at bemærke, at der trods en forøgelse af antallet af asylansøgere bl.a. på grund af situationen i Syrien ikke er sket en tilsvarende stigning i omfanget af kriminalitet blandt asylansøgere.
Så regeringens indsats virker altså.
For det andet synes jeg, at det er værd at bemærke, at der i dag er rigelig mulighed for at holde øje med mennesker på tålt ophold, idet de som udgangspunkt både pålægges opholds- og meldepligt i Center Sandholm.
Det er også allerede i dag sådan, at udlændingeloven giver mulighed for at anvende fodlænke over for udlændinge på tålt ophold, der gentagne gange er blevet straffet for overtrædelse af opholdspligten.
Det vurderes konkret fra sag til sag, men myndighederne har altså mulighed for at benytte sig af lige præcis den elektroniske fodlænke i forhold til personer på tålt ophold.
For det tredje virker forslaget umiddelbart svært og dyrt at implementere i praksis.
Forslagsstillerne formår dog ganske behændigt at undlade at uddybe, hvordan spørgsmålet egentlig som skulle kunne komme til udtryk i praksis, og hvordan vi håndterer det.
Så virker det altså også, som om det godt kunne gå hen og blive et ret omkostningsfuldt forslag, som Dansk Folkeparti igen ikke har anvist finansiering af.
Men det er der måske ikke noget nyt i.
Som sagt synes jeg, at det er fint, at vi tænker højt omkring det her emne.
Jeg synes bare, at udgangspunktet må være, at vi overholder de internationale konventioner, vi har tiltrådt, at vi bruger vores sunde fornuft og de muligheder, der allerede eksisterer i dag, og at vi ikke falder tilbage på symbolpolitik og ufinansierede forslag.
Så Socialdemokraterne støtter ikke beslutningsforslaget.
Det var lidt svært for mig at få helt fat i selve spørgsmålet, men det var måske bare stillet i forlængelse af hr. Martin Henriksens egen tale.
Jeg ved ikke, om hr. Martin Henriksen faktisk har gjort sig den ulejlighed bare at regne på, hvad det ville koste, hvis det var sådan, at man pålagde samtlige de personer, som i givet fald kunne komme i betragtning, at bære elektronisk fodlænke.
Hvad det ville koste, holdt op imod det eksempel, som hr. Martin Henriksen selv ligesom bringer frem i salen i dag,
tror jeg næppe hr. Martin Henriksen har gjort sig den ulejlighed at beregne.
Med hensyn til den politimæssige indsats har regeringen faktisk allerede sat en del skibe i søen med hensyn til at skulle føre nultolerancetilgang, hvilket jeg også sagde i min tale, over for lige præcis kriminalitet både i centrene, men også blandt asylansøgerne.
Jeg antager, at hr. Martin Henriksen er fuldt bekendt med det og med, at der faktisk også er blevet afsat ekstra ressourcer til, at politiet dagligt patruljerer på centrene, hvilket bl.a. skulle nedbringe lige præcis den kriminalitet, som vi også ønsker skal bekæmpes, blot ikke ved hjælp af det materielle indhold i det forslag, som hr. Martin Henriksen er fortaler for i dag.